Mike Gendron

PRÍPRAVA NA VEČNOSŤ

Máme dôverovať Božiemu slovu

alebo náboženským tradíciám?

PTG Publishing

2829 Veranda Lane

Southlake, TX 76092

www.ProclaimingTheGospel.org

Ukážka z elektronickej knihy

Preparing for Eternity is © 2011 by Mike Gendron

Všetky práva sú vyhradené. Nijaká časť tejto knihy sa nesmie akýmkoľvek spôsobom použiť, reprodukovať alebo uložiť do akejkoľvek databázy, či vyhľadávacieho systému bez písomného súhlasu autora, s výnimkou krátkych citátov použitých v článkoch odbornej kritiky a v recenziách. Žiadosti o povolenie zasielajte na adresu:

Proclaiming the Gospel Ministry

2829 Veranda Lane

Southlake, TX 76092

Preložil Ľubomír Zavacký

Slovenský Biblický Inštitút n.o.

2021

ISBN 978-80-974073-0-8

Vytvorenie elektronickej verzie Dibuk, s. r. o., 2022

Vytvorené prostredníctvom Publico.sk

Táto užitočná kniha precízne a presvedčivo poukazuje na to, že „evanjelium“ podľa výkladu Rímsko-katolíckej cirkvi, nie je pravým evanjeliom, ktoré sa nachádza v Biblii. Preto vrelo odporúčam prečítať si túto prácu Mika Gendrona a vysoko oceňujem jeho službu, v ktorej naďalej pokračuje v rámci projektu „Ohlasovanie evanjelia“ (Proclaiming the Gospel).

Dr. John MacArthur

Pastor/učiteľ, Grace Community Church

Mike Gendron má posolstvo, ktoré je jedinečné svojou odvahou aj svojím prenikavým úsudkom. Osloví vašu myseľ a povzbudí vaše srdce.

Dr. Paige Paterrson

President, Southwestern Baptist Theo. Seminary

Mike Gendron miluje ľudí. Svoj život zasvätil tomu, ako pomôcť katolíkom pochopiť pravé Evanjelium Ježiša Krista a prijať ho. Miluje Božie Slovo. S horlivosťou a neochvejnou oddanosťou voči tejto absolútnej autorite ho študuje a vyučuje. To vidno z toho, ako približuje všetky stránky „dvoch ciest vedúcich do večnosti.

Tom Pennington

Senior Pastor, Countryside Bible Church

Mike Gendron vo svojej knihe poskytuje prenikavý pohľad na katolicizmus založený na skúsenostiach a biblickom štúdiu v duchu lásky. Jeho motiváciou nie je odsúdenie, ale pomoc človeku vymaniť sa z okov viery v náboženský systém a priviesť ho k viere v Ježiša.

Dr. David Reagan

Evangelist, Lamb and Lion Ministries

Túto knihu sme mohli vydať len vďaka štedrosti podporovateľov ohlasovania Evanjelia, ich zmyslu pre pravdu a súcitu so stratenými.

www.ProclaimingTheGospel.org

Venovanie

Túto knihu venujem všetkým vzácnym dušiam Rímsko-katolíckej cirkvi, ktoré veria – možno tak, ako som väčšinu svojho života veril aj ja – že sú na ceste do neba, ale podľa Biblie smerujú do večnosti bez Krista.

Modlím sa za katolíkov, aby skúmali každé ľudské učenie a porovnávali ho s najvyššou autoritou svätého Božieho slova. To je najdôveryhodnejšia autorita pri rozlišovaní pravdy. Nech tí, ktorí boli uvedení do omylu nebiblickými, ľudskými tradíciami, zanechajú všetko svoje úsilie, ktoré vynakladajú na svoju spásu a začnú k Ježišovi prichádzať s prázdnymi rukami viery a nech neprinášajú nič iné, ako svoje hriechy.

Ježiš je Spasiteľom, ktorý zachraňuje dokonale a navždy.

Nech je oslávený Boh, ktorý sa zjavuje tým, ktorí hľadajú pravdu prostredníctvom Jeho Slova!

O autorovi

Evanjelista Mike Gendron bol 34 rokov oddaným rímskym katolíkom a silným obhajcom toho, čo považoval za „jedinú pravú cirkev“. V roku 1981 však na Evanjelikálnom seminári spoznal, že večný život si nemožno zaslúžiť dobrými skutkami, ale že je Božou milosťou darovaný tým, ktorí svoju vieru a dôveru vkladajú v Pána Ježiša Krista, ako jediného Spasiteľa.

Tento seminár mu ukázal nepopierateľnú a objektívnu pravdu o tom, že Biblia nám bola daná ako konečná autorita vo všetkých záležitostiach viery. Jeho nadšenie a hlad po inšpirovanom Božom slove ho priviedli k myšlienke zorganizovať v Kostole Svätého Patrika v Dallase, v štáte Texas, prvé biblické štúdium. Mike si totiž čoskoro uvedomil, že mnohé z náuk a tradícií Katolíckej cirkvi sa v Biblii nenachádzajú. Ešte dôležitejšie bolo pre neho doslova šokujúce zistenie, že plán spásy Rímsko-katolíckej cirkvi sa diametrálne odlišuje od biblického plánu spásy.

Po ďalších štúdiách pochopil aj to, že tí, ktorí veria a prijímajú sviatostný plán spásy, ktorý ponúka Vatikán, majú iba falošnú nádej na spásu a zostávajú duchovne mŕtvi vo svojich hriechoch. Už nedokázal pokračovať v uctievaní Boha v cirkvi, ktorá svojich ľudí vedie po širokej ceste vedúcej do záhuby.

V roku 1984 z Katolíckej cirkvi odišiel a pripojil sa k zboru, v ktorom sa ohlasuje pravé Evanjelium a kde je vo všetkých záležitostiach viery konečnou autoritou Písmo.

V roku 1988 zanechal úspešnú kariéru v oblasti podnikového manažmentu a začal študovať na Dallaskom teologickom seminári (D.T.S.). Počas štúdií si uvedomoval, že jeho skúsenosti ako rímskokatolíka sú podobné tým, ktoré má väčšina katolíkov. Od útleho detstva bol naučený dôverovať cirkvi, jej kňazom, sviatostiam a svojim dobrým skutkom, ktoré boli pre spásu nevyhnutné. V roku 1991 – počas svojho posledného roku štúdia na D.T.S. – sa z lásky ku katolíkom rozhodol svoj život zasvätiť ich nasmerovaniu k Pánovi Ježišovi Kristovi a k Jeho dokonalému, úplnému a dokončenému dielu spásy. Odvtedy jeho srdce bije pre tých, ktorí sú možno tam, kde bol on väčšinu svojho života: večne odsúdení bez toho, že by si to uvedomovali.

Úvod

Pán Ježiš vyhlásil, že existujú dve cesty do večnosti – úzka cesta, ktorá vedie do života a široká cesta, ktorá vedie do zatratenia (Mt 7, 13-14). V kontexte týchto veršov vidíme, ako náš Pán varuje ľudí pred falošnými učiteľmi, ktorí sa pokúšajú zviesť ich z úzkej cesty. Jeho varovanie však už 2000 rokov zostáva nevypočuté. V dôsledku tohto rozšíreného zvodu len málokto kráča onou „úzkou cestou“. Na širokej ceste, ktorá smeruje k večným mukám, je ich však tak veľa.

„Niektorá cesta je priamou pred človekom, ale jej koniec cestami smrti“ (Príslovia 14:12).

Najdôležitejšia otázka, ktorú si v tomto živote kladieme všetci, je zvoliť si správny spôsob, ako byť vo večnosti s Bohom v Jeho milostivej prítomnosti. Náš Stvoriteľ na túto otázku odpovedal celkom jasne, keď vyhlásil: „Ja som cesta... Nikto neprichádza k Otcovi, iba cezo mňa“ (Ján 14:6).

Tí, ktorí počúvajú Jeho Slovo a verne ho nasledujú, sú tí „nemnohí“, ktorí kráčajú po „úzkej ceste“.

V tejto knihe predstavujem Božie slovo ako večnú pravdu, ktorá odhaľuje všetky falošné cesty. Dúfam, že čitatelia tu spoznajú Božie Slovo také, aké je, teda ako najvyššiu autoritu vo všetkých otázkach viery. Je to autorita, skrze ktorú sa musí posudzovať každé náboženské učenie a tradícia. Kniha, ktorú držíte v rukách, je dielom lásky vyvierajúcej z mojej veľkej lásky a hlbokého súcitu s ľuďmi, ktorí sú vernejší náboženstvu, než Pánovi Ježišovi Kristovi. Je to objektívny pohľad na vyučovanie vierovyznania z hľadiska Svätého písma. Čitatelia zistia sami, že nemožno veriť mnohým rímsko-katolíckym tradíciám a Božiemu slovu súčasne, pretože sa navzájom diametrálne odlišujú.

Protichodné názory na teológiu však nemožno zmieriť bez toho, aby sa jeden z nich nezmenil. Rímsky katolicizmus, ktorého zásadou je „semper idem“ alebo „vždy ten istý“, sa nemôže zmeniť. Božie slovo nám však bolo navždy dané z neba, a preto sa nikdy nemôže zmeniť. Keďže tu ide o odlišné teológie, nemôžu mať pravdu obidve.

Veľmi by som si želal, aby čitateľ všetko, čo si prečíta, skúmal podľa Božieho slova. Neuvádzam tu svoje názory na rímsko-katolícke učenie, ale výlučne oficiálne zdroje Rímsko-katolíckej cirkvi. Nech Boh pomocou tejto knihy naplnenej Jeho Slovom osloví tých, ktorí sú ochotní racionálne a objektívne preskúmať to, čomu veria a čo sa naučili. Najdôležitejším predmetom nášho skúmania by totiž mala byť otázka, kde budú ľudia tráviť večnosť.

Bohu všetka sláva, česť a chvála!

1. časť

Na svojom spasení pracujte s bázňou a trasením

1.

Najdôveryhodnejšia autorita

Najdôležitejším rozhodnutím pre každého z nás je výber autority, ktorej by sme vo veciach našej večnosti mali dôverovať. V mnohých oblastiach týkajúcich sa tohto sveta sa môžeme mýliť, a napriek tomu ďalej žiť. Ak sa však zmýlime v tom, ktorej autorite by sme mali celý život dôverovať v oblasti viery, za takúto chybu budeme pykať celú večnosť. Každé náboženstvo má svoju autoritu. Môže to byť osoba, kniha, zážitok alebo kombinácia všetkých troch. Existuje však autorita, ktorá by bola dôveryhodnejšia, ako všetky ostatné? Existuje nejaká najvyššia autorita, ktorej by nikto nebol roveň? Katolícka cirkev uznáva Bibliu ako posvätnú knihu, ale nie ako jedinú a poslednú autoritu pravdy. Napriek tomu, Biblii sa nič nevyrovná, pretože je to najautoritatívnejšia, najvplyvnejšia a najmocnejšia kniha, aká bola kedy napísaná.

Pán Boh si vybral štyridsiatich mužov, aby napísali Jeho Slovo, pričom ich viedol Duch Svätý (2. Petra 1:21). Títo autori tvrdia, že odovzdávajú samotné Božie Slovo, ktoré je absolútne neomylné a autoritatívne. Keďže Boh nemôže klamať, Jeho Slovo by sa pre nás malo stať meradlom, podľa ktorého dokážeme rozlišovať pravdu od lži (Hebrejom 6:18; 1 Ján 4: 6). Boh svoje Slovo povýšil nad všetko. Dokonca ho povýšil na úroveň svojho svätého mena (Žalm 138:2)! Ježiš použil moc a autoritu Písma na pokarhanie Satana (Matúš 4). Božie Slovo úplne stačí nato, aby sa mohlo považovať za jediné neomylné pravidlo viery. Biblia neodkazuje na nijakú inú normu viery, pretože všetko, čo človek musí vedieť, chápať a čomu by mal veriť, sa nachádza v Písme (2 Timotejovi 3:14-16; 1 Korinťanom 15:1-4). Preto pri uvažovaní nad akýmkoľvek zdrojom autority by sme si mali položiť otázku: „Ale čo hovorí Písmo“ (Galaťanom 4:30)? Musíme dbať aj na Pavlovo napomenutie: „...aby ste sa na nás učili nemyslieť nad to, čo je napísané“ (1 Korinťanom 4:6).

Aké máte meradlo pravdy vy?

Je absolútne dôveryhodné? Stalo sa niekedy, že by sa vaša autorita mýlila? Stalo sa, že by vás niekedy zaviedla alebo sklamala? Odpoveď môže byť len jedna.

Najvyššiu autoritu Biblie určuje jej božský pôvod. Boh k nám prehovoril prostredníctvom Písma. Biblia je jediná kniha, ktorá si môže nárokovať na všetky tieto atribúty:

Prorokovanie: Veľmi presne a detailne predpovedá budúcnosť.

Vplyv: V histórii ľudstva existuje množstvo dôkazov o radikálne zmenených životoch.

Jednota: Všetky knihy do seba zapadajú a opisujú jednu komplexnú drámu – od večnosti po večnosť.

Nezničiteľnosť: Odolala neustálym útokom aj intenzívnemu skúmaniu.

Je inšpirovaná Bohom: Biblia je jediná náboženská kniha, ktorá poskytuje množstvo dôkazov o tom, že vznikla na základe božskej inšpirácie.

Sloboda: Biblia je jediná kniha, ktorá má moc vyslobodiť ľudí z otroctva hriechu.

Popularita: Je to najrozšírenejšia a najprekladanejšia kniha v histórii ľudstva (bola preložená do 1800 jazykov).

Charakter: Bibliu napísalo 40 autorov zo všetkých oblastí života, v časovom rozpätí 1500 rokov na 3 kontinentoch.

Spoľahlivosť: Všetky jej historické, geografické a kultúrne odkazy sa zhodujú so súčasnými externými dôkazmi.

V akejkoľvek štúdii o Bohu a Jeho pláne s ľudskou rasou je hlavným problémom autorita. Komu alebo čomu budete dôverovať? Rozhodovanie sa zvyčajne zužuje len na dôveru v Pána Ježiša Krista a Jeho Slovo alebo na ľudské učenie a tradície.

„Tak teda viera z počutia a počutie skrze Slovo Božie“ (Rimanom 10:17).

Biblia je najunikátnejšia kniha, aká bola kedy napísaná. Nijaká iná náboženská kniha sa neodváži predpovedať budúcnosť. Keď bola Biblia napísaná, viac ako 30 % Písma tvorili prorocké predpovede budúcnosti. Videli sme, že presne v tom čase a tak, ako to predpovedá Písmo, sa naplnila viac ako polovica týchto proroctiev.

O národoch a mestách existujú rozsiahle proroctvá, ktoré sa všetky doslova splnili. Ježiš Kristus naplnil pri svojom Prvom Príchode tristo proroctiev a mnohé ďalšie sa splnia pri Jeho Druhom Príchode.

Iba kniha inšpirovaná Bohom, ktorý jediný pozná začiatok a koniec všetkého, môže predpovedať budúcnosť so stopercentnou presnosťou. Všimnime si sedem charakteristík Písma v nasledujúcich veršoch:

„Všetky tvoje slová sú pravdivé“ (Žalm 119:160);

„...že od detinstva znáš sväté písma, ktoré ťa môžu učiniť múdrym na spasenie skrze vieru v Kristu Ježišovi.“

„Každé písmo, vdýchnuté Bohom, je aj užitočné na vynaučovanie, karhanie, naprávanie, na výchovné káznenie v spravedlivosti“ (2. Timotejovi 3:15-16).

„Lebo Slovo Božie je živé a účinné a ostrejšie nad každý meč dvojsečný, a prenikajúce až do rozdelenia duše a ducha, kĺbov a špikov a spôsobné posúdiť myšlienky a mysle srdca. (Hebrejom 4:12)“.

„Aj máme pevnejšie slovo prorocké, a dobre robíte, že máte naň obrátený svoj pozor ako na sviecu, svietiacu na šerom mieste, dokiaľ by sa nerozvidnel deň, a nevzišla dennica vo vašich srdciach, vediac najprv to, že niktoré proroctvo Písma nedeje sa z vlastného rozlúštenia budúcnosti. Lebo nikdy nebolo proroctvo vynesené vôľou človeka, ale Svätým Duchom súc nesení hovorili svätí Boží ľudia“ (2 Peter 1:19-21).

Apoštol Pavol pochválil Bereánskú cirkev, že na overenie pravdivosti svojho učenia uplatňuje Písmo. Keďže apoštol, ktorý napísal viac ako polovicu Nového zákona, bol za preverenie tohto učenia Písmom, nemali by všetci náboženskí vodcovia podliehať rovnakému druhu posúdenia vierohodnosti? Skontrolovali ste skrze Bibliu učenie svojich náboženských vodcov? Čo považovali Bereánci za autoritu?

„A tí boli šľachetnejší, ako tí v Tesalonike a prijali slovo s celou ochotou a zkúmali písma každý deň, či je tomu tak“ (Skutky 17:11).

Katechizmus Katolíckej cirkvi (KKC) uvádza: „Úloha autenticky vysvetľovať Božie slovo, písané alebo ústne podané, bola zverená jedine živému Učiteľskému úradu Cirkvi“ (bod 85). „Všetci katolíci sú povinní dodržiavať všetky učenia svojho Učiteľského úradu“ (bod 88). „Okrem toho [koncil]“, aby udržal na uzde všetečnosť myslí, „ustanovuje, že nikto sa nesmie opovážiť, opierajúc sa o svoj názor, prekrúcať Sväté písmo podľa svojho vlastného náhľadu a vykladať ho v rozpore s tým zmyslom, ktorého sa pridržiavala a pridržiava svätá matka Cirkev... Tí, ktorí by sa tomu protivili, majú byť zo strany ordinárov vyhlásení a potrestaní trestami stanovenými v práve“ (Dekrét o používaní posvätných kníh, Tridentský koncil, štvrté zasadnutie). Od katolíkov sa vyžaduje, aby dôverovali určitej skupine omylných ľudí, ktorí im budú vykladať Božie slovo. Dal Boh Písmo na vysvetlenie nejakej vybranej skupine (Magistériu) alebo každému človeku?

„...ale sme sa odriekli skrytých vecí hanebnosti a nerobíme chytrácky ani nefalšujeme Slova Božieho, ale zjavovaním pravdy odporúčame seba každému svedomiu ľudskému pred Bohom“ (2. Korinťanom 4:2).

Katolícka cirkev učí, že Peter bol hlavným apoštolom a „skalou“, na ktorej Ježiš postavil svoju cirkev. Táto doktrína vznikla nesprávnym výkladom Matúša 16:18, kde Ježiš povedal: „Ty si Peter (petros - kameň) a na tejto skale (petra - masívna skala, bralo) postavím svoju cirkev“. Grécke slovo „petra“ je však ženského rodu, a preto nie je normálne dávať ho do súvislosti s mužským rodom (Peter). Ježiš nepovedal: Na tebe postavím svoju Cirkev. Peter bezpochyby vedel, že Ježiš nehovorí o ňom, ako o „skale“, pretože on sám vyhlásil za „skalu“ Ježiša (1. Pt 2:6-8). „Petra“ teda odkazuje na Petrovo vyznanie viery, ktoré urobil po tom, čo sa ho Ježiš opýtal: „Za koho ma pokladáš?“

Aj Pavol odkazoval na Ježiša, ako na „skalu“: „Pili z duchovnej skaly, ktorá ich sprevádzala, a tou skalou bol Kristus“ (1 Kor 10:4).

Jeruzalemskému koncilu predsedal Jakub, nie Peter (Skutky 15:13, 19). A boli to apoštoli, ktorí poslali kázať Petra, a nie Peter poslal ich (Skutky 8:14).

Kto je teda základom, „kameňom uholným“ – hlavou cirkvi?

„Lebo iný základ nemôže nikto položiť mimo toho, ktorý je položený, ktorým je Ježiš Kristus“(1. Korinťanom 3:11).

„A všetko poddal pod jeho nohy a jeho dal za hlavu nado všetko cirkvi, ktorá je jeho telom, plnosťou toho, ktorý si naplňuje všetko vo všetkom“ (Efezanom 1:22-23; 2:20).

Katolícka cirkev učí, že Ježiš dal Petrovi a jeho nástupcom právomoc nad cirkvou, keď im dal „kľúče od kráľovstva“ (Matúš 16:19). Peter najskôr otvoril nebo tým, že ohlasoval evanjelium Židom (Skutky 2:14), a potom pohanom (Skutky 15:7, 14). Len skrze vieru v Evanjelium môžu byť ľudia oslobodení od svojich hriechov. Každý, kto odmieta Evanjelium, zostáva spútaný vo svojich hriechoch. Všetci znovuzrodení kresťania majú tieto „kľúče“. Teda Evanjelium je tým jediným „kľúčom“, ktorý nám môže otvoriť nebeské brány.

Koniec ukážky

Table of Contents

Titulná strana

Tiráž

Venovanie

O autorovi

Úvod

1. časť

1.

2. časť

3. časť

4. časť